《奉酬一上人病中见寄》
明代·蓝智

一师禅林秀，老病荒山巅。如何清净身，亦受诸患缠。

忆昔江湖间，杖锡凌飞仙。龟峰得宝地，龙象朝诸天。

秋风动江汉，杀气吹戈鋋。避地复南来，筋力不及前。

弟子四五人，散乱如浮烟。寓居山房幽，日晏犹高眠。

松林晚色静，涧水秋花妍。稍远车马喧，聊以怡高年。

山深雾露集，地暖瘴疠偏。伏枕动经旬，闭门日萧然。

我本山泽人，卖药当市廛。缅想方外游，未了区中缘。

往者一相见，晤语俱忘筌。儒释虽异流，交情难弃捐。

愧无肘后方，令尔沈疴痊。昨朝枉芳札，示我白云篇。

高论神农经，吐词如涌泉。吾闻西来意，不以文字传。

是身本虚假，金石非贞坚。风雨有晦冥，太虚澹以玄。

鹤鸣秋夜永，白月当窗悬。

作者简介：元明间福建崇安人，字明之，一作性之。蓝仁弟。元末与兄往武夷师从杜本，绝意科举，一心为诗。明洪武十年以荐授广西按察司佥事，以清廉仁惠著称。其诗清新婉约，与兄齐名。有《蓝涧集》。